b"\n_START_ARTICLE_\nWMAP\n_START_PARAGRAPH_\nWMAP (angl. Wilkinson Microwave Anisotropy Probe) - Vilkinsono vardo mikrobang\xc5\xb3 anizotropijos zondas - NASA palydovas, kurio paskirtis yra i\xc5\xa1matuoti poliarizacij\xc4\x85 ir temperat\xc5\xabr\xc4\x85 reliktinio spinduliavimo, likusio po Did\xc5\xbeiojo sprogimo. Palydov\xc4\x85 i\xc5\xa1k\xc4\x97l\xc4\x97 2001 metais bir\xc5\xbeelio 30 d. Delta II raketa, startavusi i\xc5\xa1 JAV Floridos Kanaveralo ky\xc5\xa1ulio._NEWLINE_Tyrim\xc5\xb3 programai vadovavo profesorius Charles L. Bennett i\xc5\xa1 Johns Hopkins universiteto. WMAP pavadintas David Wilkinson, vieno pirm\xc5\xb3j\xc5\xb3 reliktinio spinduliavimo tyr\xc4\x97j\xc5\xb3 vardu. Palydovas prat\xc4\x99s\xc4\x97 COBE' ir MIDEX darbus._NEWLINE_WMAP 0,3\xc2\xb0 skiriam\xc4\x85ja geba i\xc5\xa1matavo reliktinio spinduliavimo temperat\xc5\xabr\xc5\xb3 skirtumus \xc4\xafvairiose dangaus vietose su jautrumu 20\xc2\xa0\xc2\xb5K \xc4\xaf 0.3\xc2\xb0 kvadratin\xc4\xaf vaizdo element\xc4\x85, su sistemin\xc4\x97mis paklaidomis, ma\xc5\xbeesn\xc4\x97mis nei 5\xc2\xa0\xc2\xb5K \xc4\xaf vaizdo element\xc4\x85. Gauti duomenys buvo naudojami Visatos kilm\xc4\x97s teorij\xc5\xb3 tikrinimui._NEWLINE_WMAP naudojo diferencialin\xc4\xaf mikrobang\xc5\xb3 radiometr\xc4\x85, kuris matavo temperat\xc5\xabr\xc5\xb3 skirtumus tarp dviej\xc5\xb3 ta\xc5\xa1k\xc5\xb3 danguje. WMAP steb\xc4\x97jimus atliko i\xc5\xa1 L2 Saul\xc4\x97-\xc5\xbdem\xc4\x97 Lagran\xc5\xbeo ta\xc5\xa1ko._NEWLINE_Lagran\xc5\xbeo ta\xc5\xa1ko privalumai buvo stabili pad\xc4\x97tis bei galimyb\xc4\x97 steb\xc4\x97ti netrukdant Saulei, \xc5\xbdemei bei M\xc4\x97nuliui. WMAP skanavo dang\xc5\xb3 taip, kad padengdavo apie ~30\xc2\xa0% dangaus kiekvien\xc4\x85 dien\xc4\x85, o kai L2 ta\xc5\xa1kas slinko orbita aplink Saul\xc4\x99, vis\xc4\x85 dang\xc5\xb3 WMAP nuskanuodavo kas kiekvienus \xc5\xa1e\xc5\xa1is m\xc4\x97nesius. Norint efektyviai atmesti m\xc5\xabs\xc5\xb3 Galaktikos \xc5\xa1altinius, WMAP naudojo penkias skirtingas da\xc5\xbenio juostas tarp 22 ir 90\xc2\xa0 GHz._NEWLINE_2003 met\xc5\xb3 vasario 11 d. NASA publikavo pirmus rezultatus apie Visatos am\xc5\xbei\xc5\xb3 ir sud\xc4\x97t\xc4\xaf. NASA teig\xc4\x97, kad duomenys buvo tokie \xc4\xafdom\xc5\xabs, jog tai galima vadinti svarbiausiais moksliniais paskutini\xc5\xb3 met\xc5\xb3 rezultatais. Pasirod\xc4\x97, kad jie labai gerai atitinka ankstesnius reliktinio spinduliavimo matavimus ir yra pilnai suderinami su infliacija ir Lambda-CDM modeliais (Lambda - tai kosmologinis narys, suri\xc5\xa1tas su tamsi\xc4\x85ja energija, CDM - cold dark matter - \xc5\xa1alta (nespinduliuojanti) nematomoji med\xc5\xbeiaga, kartais dar vadinama tamsioji med\xc5\xbeiaga)._NEWLINE_Trej\xc5\xb3 met\xc5\xb3 WMAP matavim\xc5\xb3 duomenys (temperat\xc5\xabros ir poliarizacija) buvo paskelbti vie\xc5\xa1am naudojimui 2006 met\xc5\xb3 kovo 17 d."